અમદાવાદ: સામાન્ય રીતે પ્રોપર્ટી ટેક્સ સમયસર ભરવાનું અમદાવાદીઓ ટાળે છે. લાઈટ બિલ ભરવામાં વિલંબ થાય તો વીજ કનેકશન કપાઈ જવાની બીક લાગે છે કોર્પોરેશન હજારો રૂપિયાના પ્રોપર્ટી ટેક્સના બાકીદારોના ઘર કે ઓફિસના પણ પાણી-ગટરના કનેકશન કાપતું ન હોઈ પ્રોપર્ટી ટેક્સના કરચોરોનું પ્રમાણ વધુ છે. પરંતુ રૂ.૫૦૦થી રૂ.૧૦૦૦ની નોટોથી છૂટકારો મેળવવા ગઈ કાલે મોટી સંખ્યામાં પ્રોપર્ટી ટેક્સના કરદાતાઓ જે તે સિવિલ સેન્ટરમાં ઊમટી પડ્યા હતા. જોકે વિવિધ મ્યુનિ. ટેક્સના કરદાતાઓ માટે આનંદના સમાચાર એ છે કે આજથી સોમવાર સાંજ સુધી એટલે કે સતત ત્રણ દિવસના રજાના દિવસોમાં પણ સિવિક સેન્ટરો ખુલ્લાં રહેવાનાં હોઈ તેમાં રૂ.૫૦૦-૧૦૦૦ની રદ કરાયેલી નોટોને તંત્ર સ્વીકારશે.